
Óvodás és kisiskolás korú gyermekek szegmentálási képességei (Egy kísérleti módszer és eredményei)

A pszicholingvisztikai kutatásoknak fontos részterülete a beszédpercepció alapegységeinek vizsgálata, azonban még ma is több egymástól eltérő szemlélet él egymás mellett azzal kapcsolatban, hogy a fonémák vagy a szótagok tekinthetők-e a percepció alapegységnek.
Saját vizsgálataim során a percepció alapegységét illető szótag–fonéma dilemmát kíséreltem megoldani saját komplex méréseim statisztikai vizsgálatával és a legfontosabb eredmények bemutatásával. Kutatásom célja az volt, hogy további érvekkel támasszam alá azt az elméletet, hogy a fonéma tanult nyelvi egység, mely szorosan összefügg az olvasástanulás folyamatával, míg a szótag természetes egység.
Ez a szótag–fonéma dilemma úgy tesztelhető, ha felmérjük és összevetjük a nagycsoportos és a kisiskoláskorú gyermekek szegmentálási képességét, hiszen az alapvetően fonémaközpontú olvasástanítás nagy hatással lehet a gyermekek beszédészlelésére.
Dolgozatomban röviden foglalkozok a gyerekek beszédpercepciójával kapcsolatos korábbi kutatásokkal, majd a kísérleteim során alapul vett tesztek módszertanát figyelembe véve ismertetem saját vizsgálati módszeremet. Sorban bemutatom komplex vizsgálatom részeit, a szülői és a pedagógusi attitűdfelméréseket, a beszédhanghalástesztet és saját szegmentálási kísérleteimet. Ezt követően részletesen bemutatom a vizsgált adatok közötti összefüggéseket, kiemelt figyelmet fordítva azokra, amelyek a szótagolási és fonémákra bontási kísérletek, valamint a korábban említett attitűdfelmérések legfontosabb adatai és a beszédhanghallásteszt eredményei között figyelhetők meg.



